
זכותו לדעת 
עמנואל טראו
שיח לשבת ויחי
בפרשתנו אנו מגיעים למעין הפי-אנד בכל הקשור לעניינים המתוסבכים של משפחת יעקב כשבראש הסיבוכים "מככב" סיפור מכירת יוסף. אך, אם מעיינים בתוך הכתוב עדיין ישנם כמה "חורים" בלתי פתורים בכל הסוגיה הזאת (להלן אתייחס לבעיה אחת שהפריעה לי אך כאמור יש עוד).
האם בסופו של דבר יעקב ידע את כל מה שעבר על יוסף, לפרטי פרטים?
מתוך עיון במדרשים ובחז"ל על הפרשה הזאת נראה שישנו מאמץ גדול אצלם להוכיח שיעקב לא ידע עד הסוף את כל הסיפור. וכך במדרש: 
והרי כל שבחו של יוסף שהיה מפליג על כבוד אביו ולא נכנס אצלו בכל שעה, שאילולי שבאו אחרים ואמרו לו אביו חולה לא היה יודע!? אלא להודיעך צדקו שלא רצה להתייחד עם אביו, שלא יאמר לו "היאך עשו בך אחיך?" ומקללם. אמר יוסף "אני יודע צדקו של אבא כל דבריו גזירות הן ואני בא לומר שיקללם, יקללם ונמצאתי מחריב את כל העולם, שלא נברא העולם אלא בשביל השבטים! לפיכך לא היה הולך אצל אביו בכל שעה.

פסיקתא רבתי פרשה ג' ד"ה ד"א ביום השמיני
כלומר עולה ממדרש זה שעד סוף ימיו של יעקב, הקפיד יוסף לשמור את הסוד הגדול מפני אביו. וכן בפניה של האחים אל יוסף לאחר מותו של יעקב:
וַיְצַוּוּ אֶל יוֹסֵף לֵאמֹר אָבִיךָ צִוָּה לִפְנֵי מוֹתוֹ לֵאמֹר. כֹּה תֹאמְרוּ לְיוֹסֵף אָנָּא שָׂא נָא פֶּשַׁע אַחֶיךָ וְחַטָּאתָם כִּי רָעָה גְמָלוּךָ וְעַתָּה שָׂא נָא לְפֶשַׁע עַבְדֵי אֱלֹהֵי אָבִיךָ וַיֵּבְךְּ יוֹסֵף בְּדַבְּרָם אֵלָיו.
בראשית נ, טז-יז

על כך מיד אומרת הגמרא (וכן מופיע ברש"י על הפסוק):
וא"ר אילעא משום רבי אלעזר בר' שמעון: מותר לו לאדם לשנות בדבר השלום, שנאמר: "אביך צוה וגו'" כה תאמרו ליוסף אנא שא נא וגו'.
בבלי יבמות, סה ע"ב
זאת אומרת, שעד כדי כך התאמצו חז"ל להסביר שיעקב לא ידע, שאפילו העדיפו לפרש את הפסוק כשקר שהאחים סיפרו ליוסף, וזאת רק כדי להוביל למסקנה שיעקב לא ידע את כל הסיפור עד הסוף.
מדוע? הרי מפשט הכתובים עולה שיעקב כן ידע מכל העניין, שהרי בברכת יעקב ליוסף מופיע מפורשות:
בֵּן פֹּרָת יוֹסֵף בֵּן פֹּרָת עֲלֵי עָיִן בָּנוֹת צָעֲדָה עֲלֵי שׁוּר.
וַיְמָרֲרֻהוּ וָרֹבּוּ וַיִּשְׂטְמֻהוּ בַּעֲלֵי חִצִּים.
וַתֵּשֶׁב בְּאֵיתָן קַשְׁתּוֹ וַיָּפֹזּוּ זְרֹעֵי יָדָיו מִידֵי אֲבִיר יַעֲקֹב מִשָּׁם רֹעֶה אֶבֶן יִשְׂרָאֵל.
בראשית מט, כב-כד

וכי ניתן, לאור פסוקים אלה, להסביר שיעקב לא ידע?! לא ייתכן. אם כך מדוע התעקשו כל כך הפרשנים להסביר שלא ידע?
בתור אנשים בשר ודם אחד היצרים החזקים שלנו הוא יצר הסקרנות ויש לנו עניין רב בלדעת פרטים "עסיסיים" על האחר, וזאת לעיתים ללא סיבה מוצדקת.
ניתן אולי לומר שזה מה שמנסים לרמוז לנו בכל הפרשה הזאת. נכון, יכול להיות שיעקב באמת ידע מכל העניין, אבל למה זה חשוב? האם אין בתוך השאלה התמימה הזאת קורטוב של יצר הצמא לתככים וסכסוכים? מה יועיל המידע הזה?
חז"ל רצו אולי באמת לחנך אותנו ולהבהיר שלא חייבים לחפש דווקא את הפיקנטיות ולכן התאמצו כל כך להשקיט ולהקטין את יצר הסקרנות ולהראות שאין בכך חשיבות. הדברים יהיו ברורים עוד יותר מתוך עיון בהפטרה (לאור דברי גיסי אריאל ז'יטניצקי הי"ו).
גם בהפטרה ישנו סיפור על פרידה של אב מסביבתו – דוד המלך. אך ישנו הבדל תהומי בין הסיפורים, בעוד שיעקב נפטר מתוך סביבה תומכת וחמה של משפחה מלוכדת וחזקה, דוד נפטר לבד בלי אפילו בת זוג אחת שתחמם את בדידותו הקרה וגם ללא משפחה מלוכדת סביבו.
ניתן אולי לומר שזה בדיוק ההבדל, בעוד שאצל יעקב כפי שהסברנו כל המידע ה"עסיסי" חבוי בכוונה (וזה אף נראה כמוכיח את עצמו בכך שבסופו של דבר משפחתו מלוכדת ונטולת סיכסוכים), אצל דוד דווקא בחרו כן לגלות את כל המידע, את כל "חיסולי החשבונות" שדוד מוריש לשלמה וכן את כל התפאורה הלא-סימפטית של פטירת דוד.
כעת נשאלת השאלה, האם עדיף בכל מצב להגיד את כל המידע ה"מעניין" למרות שהתוצאות עלולות להסב נזק?או שמא עדיף לפעמים להסתיר מידע כדי להשיג מכך משהו טוב בסופו של דבר?
השאלה רלוונטית במיוחד לימינו עת שנחשפים חדשות לבקרים מיליוני מסמכים המביכים את כל העולם ולא בדיוק "מסייעים" לכינון שלום כלל עולמי, וכל זאת תחת הערך המקודש של "זכות הציבור לדעת" ו "חופש הדיבור". אולי בכל זאת נשאר משהו ללמוד מיעקב אבינו...
www.Siach.org.il

